WINMED ฮอต! ออเดอร์ชุดตรวจ “โควิด” ทะลัก ลุยออกสินค้าใหม่ดันธุรกิจโตแกร่ง
WINMED รับการแต่งตั้งเป็นตัวแทนจำหน่ายชุดตรวจ Biocredit Covid -19 Antigen แย้มกระแสตอบรับดี มีคำสั่งซื้อจากสถานพยาบาลทั่วประเทศ เตรียมออกสินค้าใหม่ ชุดตรวจคัดกรอง - ระบบตรวจโควิด-19 ประสิทธิภาพสูง ผลักดันธุรกิจโตต่อเนื่อง
29 ก.ค. 2564

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED ผู้นำเข้า และจำหน่ายเครื่อง และชุดอุปกรณ์ สำหรับการเก็บ การตรวจวิเคราะห์ วินิจฉัย และการบำบัดรักษาทางการแพทย์ เปิดเผยว่า บริษัทได้รับแต่งตั้งเป็นตัวแทนจำหน่าย ชุดตรวจ Biocredit Covid -19 Antigen โดยบริษัท ทิพย์บรรพต กรุ๊ป จำกัด ผู้นำเข้าชุดตรวจสำหรับโควิด-19 จากประเทศเกาหลีใต้ ที่ได้รับการอนุญาตจากสำนักงานคณะกรรมการอาหารและยา (อย.) เพื่อจำหน่ายให้แก่ โรงพยาบาลรัฐ -เอกชน สถานพยาบาลที่ขึ้นทะเบียนกับกระทรวงสาธารณสุข และ คลินิกเทคนิคการแพทย์ โดยมีกระแสตอบรับที่ดี ได้รับคำสั่งซื้อเข้ามาแล้วจากสถานพยาบาลทั่วประเทศ ตามความต้องการใช้ชุดตรวจคัดกรอง-19 แบบเร่งด่วนที่เพิ่มสูงขึ้น
ทั้งนี้ ชุดตรวจ Biocredit Covid -19 Antigen  เป็นชุดตรวจคัดกรองโควิด-19 แบบเร่งด่วน (Rapid Test)  ด้วยวิธีการเก็บตัวอย่างจากทางโพรงจมูก โดยบุคลากรทางการแพทย์ รู้ผลเร็วภายใน 10 – 15 นาที เป็นการตรวจคัดกรองเบื้องต้นเพื่อตรวจหาเชื้อไวรัสและภูมิคุ้มกัน ก่อนเข้ากระบวนการตรวจชนิดยืนยันผลจากห้องปฏิบัติการ เพื่อช่วยลดระยะเวลาและปัญหาการแออัดในการรอรับบริการตรวจคัดกรอง ลดความเสี่ยงต่อการติดเชื้อของประชาชนและบุคลากรทางการแพทย์
นอกจากนี้ บริษัทยังเตรียมออกผลิตภัณฑ์สำหรับการตรวจเชื้อโควิด-19 อีกสองชนิด ประกอบด้วย  ผลิตภัณฑ์ตรวจยืนยัน โควิด-19 โดยระบบอัตโนมัติ (fully automated, high-throughput molecular diagnostic system) ที่สามารถรายงานผลมากกว่า 1,000 ตัวอย่างใน 24 ชั่วโมง ช่วยในการวินิจฉัยของแพทย์ได้รวดเร็วขึ้น เป็นผลิตภัณฑ์จากบริษัท Hologic ที่บริษัทเป็นคู่ค้ามามากกว่า 10 ปี ซึ่งเครื่องวิเคราะห์อัตโนมัติ Panther และชุดเก็บตัวอย่างได้ขึ้นทะเบียนและการอนุมัติจาก อย. เรียบร้อยแล้ว และน้ำยาตรวจระดับชีวโมเลกุล Covid-19 Aptima SARS-CoV-2 Assay อยู่ระหว่างรออนุมัติขึ้นทะเบียน
สำหรับผลิตภัณฑ์ชุดตรวจคัดกรองโควิด-19 ด้วยตนเอง( Antigen Test Kit) ที่มีประสิทธิภาพ มีความแม่นยำ รวดเร็ว อยู่ระหว่างการนำเข้าเพื่อขึ้นทะเบียนผลิตภัณฑ์กับ อย.และออกจำหน่ายให้แก่ประชาชนโดยทั่วไป คาดว่าทั้ง 2 ผลิตภัณฑ์ดังกล่าวจะดำเนินการแล้วเสร็จและออกจำหน่ายภายในปลายไตรมาส 3/64
“บริษัทเตรียมออกผลิตภัณฑ์นวัตกรรมป้องกันเชื้อไวรัส อาทิ หน้ากากอนามัย และ สินค้านวัตกรรมทางการแพทย์ ชุดทำความสะอาดฆ่าเชื้อในห้องผ่าตัด ห้องฉุกเฉิน และสถานพยาบาล สำหรับช่วยป้องกันและควบคุมการติดเชื้อ เข้ามาเพิ่มเติมอย่างต่อเนื่อง ซึ่งจะเป็นส่วนเสริมและผลักดันให้ธุรกิจเติบโตตามเป้าหมายที่วางไว้” นายนันทิยะ กล่าว